“บล.กสิกรไทย” คาดกรอบ SET สัปดาห์หน้า 1,515-1,585 จุด จับตาประชุมเฟด-การเมืองไทย
"บล.กสิกรไทย” ประเมินกรอบดัชนีตลาดหุ้นไทยสัปดาห์หน้าเคลื่อนไหวในกรอบ 1,515-1,585 จุด แนะนักลงทุนติดตามประชุมเฟดว่าปรับขึ้นดอกเบี้ยหรือไม่ รวมถึงการเมืองไทย
“บล.กสิกรไทย” คาดกรอบ SET สัปดาห์หน้า 1,515-1,585 จุด แนะจับตาประชุมเฟด-การเมืองไทย
18 มี.ค. 2566

บริษัทหลักทรัพย์กสิกรไทย จำกัด กล่าวว่า มีการประเมินกรอบการเคลื่อนไหวของดัชนีหุ้นไทยในสัปดาห์หน้า (ระหว่างวันที่ 20-24 มี.ค.66) ให้แนวรับไว้ที่ 1,535-1,515 จุด ส่วนแนวต้านอยู่ที่ 1,575-1,585 จุด ตามลำดับ โดยศูนย์วิจัยกสิกรไทย พร้อมประเมินปัจจัยสำคัญที่ต้องติดตาม ได้แก่ การประชุมธนาคารกลางสหรัฐ (เฟด) ในวันที่ 21-22 มี.ค.66 ทิศทางเงินทุนต่างชาติ และประเด็นการเมืองภายในประเทศ
ส่วนข้อมูลเศรษฐกิจสหรัฐฯ ที่สำคัญ ได้แก่ ยอดขายบ้านใหม่ ยอดขายบ้านมือสอง ยอดสั่งซื้อสินค้าคงทนเดือนก.พ. รวมถึงดัชนี PMI เดือนมี.ค.
ขณะที่ปัจจัยต่างประเทศอื่นๆ ได้แก่ อัตราดอกเบี้ย LPR เดือนมี.ค. ของจีน การประชุมธนาคารกลางอังกฤษ (BOE) ตัวเลขเงินเฟ้อเดือนก.พ. ของญี่ปุ่น และอังกฤษ ตลอดจนดัชนี PMI (เบื้องต้น) เดือนมี.ค. ของญี่ปุ่น และยูโรโซน
อนึ่งในรอบสัปดาห์ที่ผ่านมา (ระหว่างวันที่ 13-17 มี.ค.66) หุ้นไทยร่วงแตะระดับต่ำสุดในรอบ 8 เดือนที่ 1,518.66 จุดในช่วงต้นสัปดาห์ ก่อนจะทยอยฟื้นตัวในช่วงที่เหลือของสัปดาห์ ทั้งนี้ หุ้นไทยร่วงลงหนักในช่วงต้นสัปดาห์ เนื่องจากกังวลปัญหาของภาคธนาคารสหรัฐฯ หลังธนาคารบางแห่งประสบปัญหาและถูกสั่งปิดกิจการ โดยปัจจัยดังกล่าว กดดันบรรยากาศการลงทุนในภาพรวม กระตุ้นให้เกิดแรงขายหุ้นทุกกลุ่ม โดยเฉพาะกลุ่มแบงก์ หุ้นไทยย่อตัวลงช่วงสั้นๆ อีกครั้งระหว่างสัปดาห์ หลังมีรายงานข่าวเชิงลบเกี่ยวกับสถาบันการเงินรายใหญ่แห่งหนึ่งของสวิตเซอร์แลนด์
อย่างไรก็ดี หุ้นไทยทยอยฟื้นตัวตั้งแต่ช่วงกลางสัปดาห์ตามปัจจัยทางเทคนิค ประกอบกับมีข่าวเกี่ยวกับการเข้าช่วยเหลือสถาบันการเงินที่มีปัญหา ซึ่งช่วยคลายความกังวลของนักลงทุนลงบางส่วน
โดยทำให้เมื่อวันศุกร์ (17 มี.ค.66) SET เด้งกลับปิดลบเล็กน้อยมาอยู่ที่ระดับ 1,563.67 จุด ลดลง 2.25% จากระดับปลายสัปดาห์ก่อน ขณะที่มูลค่าการซื้อขายเฉลี่ยต่อวันอยู่ที่ 79,285.66 ล้านบาท เพิ่มขึ้น 40.57% จากสัปดาห์ก่อน ส่วนดัชนี mai ลดลง 3.90% มาปิดที่ระดับ 538.27 จุด